Video: Tabakmaatskappy moet weduwee $23,56 miljard betaalArgieffoto ŉ Hof in Florida, Amerika het skadevergoeding van $23,6 miljard aan ŉ weduwee toegestaan ná haar longkankerlyerman se dood 18 jaar gelede. RJ Reynolds Tobacco Company, die tweede grootste tabakmaatskappy in Amerika, het die vonnis as onredelik beskryf, en aangedui dat appèl aangeteken gaan word. Cynthia Robinson se regspan het aangevoer dat die bedryf rokers onvoldoende ingelig het oor die gevare van tabakrook, en sodoende veroorsaak het dat haar man, Michael Johnson, longkanker opgedoen het. Die jurie het 15 uur lank beraadslaag voor die vonnis gevel is. Die uitspraak is maar een van duisende hangende sake in Florida, nadat die staat se hoogste hof in 2006 ’n klasaksie van die hand gewys het. Skadevergoeding van $ $145 miljard is in dié saak toegestaan. Hierdie uitspraak het ook bepaal dat eisers bloot hoef te bewys dat die oorledenes verslaaf aan rook was, en dat die siekte of dood deur die rook veroorsaak is. Hulle hoef nie opnuut te bewys dat die maatskappye doelbewus gevaarlike stowwe verkoop het en mense onvoldoende gewaarsku het teen die gevare nie. Bronne: Mail Online, Belga, Reuter